**Υποστήριξη της ελληνικής βαμβακοπαραγωγής**

3.10.2023

Ερώτηση με αίτημα γραπτής απάντησης  E-002916/2023/rev.1  
προς την Επιτροπή  
Άρθρο 138 του Κανονισμού  
Εμμανουήλ Φράγκος (ECR)

Η Ελλάδα κατέχει το 80-85% της ετήσιας εξαγωγής βαμβακιού πανευρωπαϊκά, ευρισκόμενη στην έβδομη θέση παραγωγής διεθνώς. Η ευρωπαϊκή παραγωγή προσεγγίζει το 1% της διεθνούς παραγωγής και, δυστυχώς, οι εξαγωγές μας περιορίζονται σε 250.000 τόνους ετησίως κατά την τελευταία πενταετία.

Στην Ελλάδα, οι βαμβακοπαραγωγοί αντιμετωπίζουν προβλήματα λόγω του πολύ μικρού περιθωρίου κέρδους. Επιπλέον, η φετινή έξαρση του ρόδινου σκουληκιού είναι εντονότερη, δημιουργώντας πίεση για περισσότερους ψεκασμούς, άρα αύξηση του καλλιεργητικού κόστους.

Η χρηματιστηριακή τιμή το 2022 ήταν 0,97 ευρώ/κιλό. Φέτος, κυμαίνεται στα 0,65 ευρώ/κιλό. Βάσει εκτιμήσεων της Ομοσπονδίας Αγροτικών Συλλόγων Λάρισας, με στρεμματική απόδοση 350 κιλά και κόστος παραγωγής στα 150 ευρώ το στρέμμα σε ιδιόκτητο χωράφι, για να υπάρχει κέρδος απαιτείται τιμή περίπου 0,75 ευρώ/κιλό.

Η αύξηση του κόστους ενέργειας αυξάνει το κόστος για τα κλωστήρια βάμβακος, γεγονός που οδηγεί σε πιέσεις στην τιμή παραγωγού. Ο ανταγωνισμός από το βραζιλιάνικο βαμβάκι διεθνώς αποτελεί, επίσης, παράγοντα πίεσης.

Ερωτάται η Επιτροπή:

* 1.Ποια εργαλεία της ΕΕ μπορούν να χρησιμοποιηθούν για την ενίσχυση της παραγωγικής ικανότητας των Ελλήνων βαμβακοπαραγωγών;
* 2.Δεδομένου ότι όταν το βαμβάκι έχει στίγματα, συνήθως λόγω υγρασίας, η ζήτηση είναι μικρότερη παρόλο που η ποιότητα δεν είναι κατώτερη, πώς μπορούν οι βαμβακοπαραγωγοί/εκκοκκιστές να υιοθετήσουν βέλτιστες πρακτικές σε επίπεδο ΕΕ για τον γρήγορο χειρισμό του βαμβακιού από το χωράφι στο εκκοκκιστήριο, προκειμένου να αποφευχθεί ο αποχρωματισμός;